Tænketank: EU har hårdt slag mod Trump liggende klar i skuffen

 7. november 2024 Berlingske Sektion 2 (Business) Side 8 Frederik M. Juel... 941 ord Id: ea76111a

Hvis Donald Trump vælger at ramme de danske og europæiske virksomheder med nye toldmure, når han træder til som præsident, vil europæerne ikke sidde med hænderne i skødet. Det fremhæver seniorrådgiver i tænketank.

Tre hårde slag mod danskerne og de danske virksomheder.

Det kan blive resultatet, når Donald Trump indtager posten som præsident for USA.

Trump har bebudet en række nye toldmure og handelspolitiske tiltag for at beskytte amerikanske arbejdspladser.

Men i modsætning til sidste gang, hvor Trump trådte til som præsident, vil EU denne gang være klar med et modsvar.

Det fremhæver seniorrådgiver i Tænketanken Europa, Svend Roed Nielsen, på baggrund af det overståede amerikanske præsidentvalg.

Svend Roed Nielsen fremhæver, at sidste gang Trump kom til som præsident, startede han også en handelskrig.

Men denne gang er europæerne klar, når det gælder det første punkt med toldmure mod europæiske varer.

»EU har en plan. Den er ikke lagt officielt frem, men der bliver arbejdet internt i Kommissionen. Denne gang har EU sagt, at vi er nødt til at lave nogle meget hårdere slag den modsatte vej. Det er Tyson-modellen, hvor vi siger til Trump, at hvis du gør det her, svarer vi hårdt igen,« siger Svend Roed Nielsen.

Han påpeger de tre punkter som Trump har bebudet i valgkampen, at han vil gennemføre.

Det første er, at Trump har sagt, at han vil lægge ti procent told på alle varer, der bliver eksporteret til USA. Det vil også ramme den store danske eksport til landet.

Det næste er, at Trump vil gå på jagt efter lande, der har handelsoverskud med USA.

Her stikker Danmark ud med et meget stort overskud i forhold til vores størrelse.

Den vej kan Trump kun forfølge, hvis han laver en aftale med eksempelvis EU om, at vi skal importere mere fra USA. Det er langtfra sikkert, at EU-landene vil det.

Det sidste er, at Trump har truet med en forhøjelse af toldsatserne på 60 procent over for kinesiske produkter. Det vil være en skærpelse af den handelskrig mellem USA og Kina, der allerede er i gang.

Svend Roed Nielsen understreger, at det naturligt nok ikke er sikkert, at Trump gennemfører de tre tiltag, men han mener, at det er meget sandsynlig. »Spørgsmålet er, om han vil gøre det, men det er der en forventning om, at han vil gøre, fordi han denne gang indsætter sine egne folk i administrationen. Den modererende faktor, der var sidste gang, han blev præsident, er ikke til stede denne gang,« siger Svend Roed Nielsen.

Handelskrig er allerede i gang

Hvis vi ser på de mere hårde tal, så er det tydeligt, hvad der står på spil for danskerne og de danske virksomheder.

Vores eksport til USA er vokset ganske betydeligt over de seneste ti år. I 2023 kom den samlede danske eksport til det amerikanske marked op på 292,5 milliarder kroner.

Og det store land på den anden side af Atlanten er i dag vores største eksportmarked.

Spørgsmålet er, hvor meget af det, der kan komme i fare med Trump som præsident.

Svend Roed Nielsen understreger, at selvom punktet med øget toldmur over for Kina umiddelbart synes som en kamp mellem kineserne og amerikanerne, vil det indirekte også ramme os herhjemme.

Og det vil faktisk ramme os ret hårdt.

Det kan ende med, at EUs indre marked og Danmark vil blive oversvømmet af kinesiske varer med statsstøtte i ryggen, der ikke længere kan afsættes på det amerikanske marked.

»Det, som kan komme til at ske, er, at vi bliver ramt fra begge sider. Vi bliver ramt direkte af USA med højere toldmur, og vi kan blive ramte indirekte af Kina på grund af handelskrig mellem kineserne og amerikanerne,« siger Svend Roed Nielsen.

Han fremhæver, at hvis kineserne skal til at finde nye markeder på grund af amerikanske toldmure, kan det samme gøre sig gældende for eksempelvis japanske og sydkoreanske virksomheder.

»Det kan gøre, at japanerne bliver meget aggressive for at sælge deres varer på andre markeder. Det samme kan ske for andre lande. Det vil virkelig komme til at ryste hele det globale handelssystem, hvis amerikanerne øger tolden på kinesiske produkter,« siger Svend Roed Nielsen.

Lavere realløn i udsigt

For Trump er logikken ved de øgede handelshindringer, at han vil beskytte amerikanske arbejdspladser. Med en højere told bliver varer udefra dyrere, og det vil få amerikanerne til at vende sig mere mod varer lavet i USA.

Det er umiddelbart logikken, og det lyder umiddelbart fint, men stort set alle økonomer er enige om, at det ikke kommer til at holde.

Flere toldmure i USA vil betyde øget inflation, højere renter og betydelig negativ indvirkning på væksten i det amerikanske.

Det vil også ramme den øvrige del af verden.

Overvismand og professor i økonomi ved Københavns Universitet Carl-Johan Dalgaard er en smule forbeholden, men han understreger, at hvis Trump gør alvor af de tiltag, han har annonceret i valgkampen, vil det også ramme den enkelte dansker.

»Nu må vi se, hvordan det ender, men set ud fra de meldinger, der er kommet, er det ikke nødvendigvis godt for den internationale arbejdsdeling. Der foreligger en risiko for, at der kommer flere handelshindringer,« siger Carl-Johan Dalgaard.

Han fremhæver konkret, at mindre international handel vil give en lavere udvikling i produktiviteten, og det vil ramme vores realløn på sigt.

Carl-Johan Dalgaard mener samtidig, at det også er vigtigt at se på hele pakken med den samlede økonomiske politik fra Trumps side.

Her ser han en yderligere bekymring.

»Det kan trække i retning af øgede offentlige underskud og mere opbygning af statsgæld.

Det er ved at nå et niveau, hvor det er et bekymringspunkt. Det er en separat kanal, der kan give problemer for os, hvis der på et tidspunkt bliver behov for opstramninger i USA,« siger Carl-Johan Dalgaard.

Han påpeger, at hvis den amerikanske økonomi får influenza, så bliver vi i Danmark som minimum bekymret.

fmju@berlingske.dk

* Donald Trump kan sætte hårdt ind over for EU-landene og Danmark på tre punkter, påpeger tænketank. Det er en årlig dansk eksport på mange hundrede milliarder kroner, der står på spil. Arkivfoto: Jim Watson/ AFP/Ritzau Scanpix